Man skuldig aan verkragting van student(Foto: Unsplash) Die Grahamstad-streekhof het ŉ voormalige paramedikus Dinsdag skuldig bevind aan verkragting nadat hy hom aan sy vriendin opgedwing het. Loyiso Coko (25), ŉ voormalige paramedikus, was in 2018 in ŉ romantiese verhouding met ŉ 26-jarige meesterstudent aan die Rhodes-universiteit betrokke. “Op 1 Julie 2018 het die student tot orale seks ingestem, maar hom [Coko] uitdruklik teen penetrasie gewaarsku omdat sy nog ŉ maagd was,” het Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, gesê. Coko het hom egter aan haar opgedwing en haar verkrag. Hy is in September 2018 aangekeer nadat die student ŉ klagte teen hom aanhangig gemaak het. Hy word volgende maand gevonnis.